《题黄启晦百牛图》
明代·林环

昔我东山居，荷锄事农耕。三时有暇日，放牛满郊坰。

依依芳树阴，萋萋烟草青。野龁恣所往，爱此风日晴。

远坡每群趋，空原时独行。前溪足新雨，牵饮上流清。

牛性日已驯，牧閒无所营。捲芦作短笛，吟杂童讴声。

相将晚来归，月色孤村明。以兹乐生事，外物焉足婴。

别来几春秋，石田想榛荆。维鱼每入梦，彷佛东皋平。

披图见犍犊，蔽野何纵横。吟望夕阳山，因之发遐情。

作者简介：（ 约1376—约1415）明福建莆田人，字崇璧。永乐四年进士第一。授翰林修撰，升侍讲，预修《永乐大典》。从成祖至北平卒。有《絅斋集》。